ΓΡΑΠΤΗ ΕΡΩΤΗΣΗ P-1986/02

υποβολή: Heidi Hautala (Verts/ALE) προς την Επιτροπή

(1 Ιουλίου 2002)

Θέμα: Εξαγωγές χρησιμοποιηθέντων πυρηνικών καυσίμων στη Ρωσία

Το καλοκαίρι του 2001 ο Πρόεδρος της Ρωσίας Βλαντιμίρ Πούτιν ενέκρινε νέα νομοθεσία, η οποία επιτρέπει τις εισαγωγές χρησιμοποιηθέντων πυρηνικών καυσίμων από άλλες χώρες στη Ρωσία.

1. Στην οδηγία 92/3/Ευρατόμ(1) της 3ης Φεβρουαρίου 1992 για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα, απαγορεύεται στα κράτη μέλη να εξάγουν ραδιενεργά απόβλητα σε τρίτες χώρες οι οποίες δεν διαθέτουν τα τεχνικά, νομικά ή διοικητικά μέσα για να τα διαχειριστούν με ασφάλεια. Η εκπλήρωση ή όχι αυτού του όρου αξιολογείται από τις αρμόδιες αρχές των κρατών μελών.

Με ποιο τρόπο προτίθεται η Επιτροπή να αποτρέψει αποκλίνουσες ερμηνείες εκ μέρους των κρατών μελών όσον αφορά τα τεχνικά, νομικά ή διοικητικά μέσα, ώστε να διασφαλιστεί η ασφαλής διαχείριση των χρησιμοποιηθέντων πυρηνικών καυσίμων στη Ρωσία·

Τα περισσότερα κράτη μέλη έχουν δεσμευτεί να τηρήσουν παρόμοιες ρυθμίσεις όσον αφορά τις αποστολές χρησιμοποιηθέντων πυρηνικών καυσίμων, στο πλαίσιο της Κοινής Συμφωνίας για την ασφαλή διαχείριση των αναλωθέντων καυσίμων και ραδιενεργών αποβλήτων, η οποία τέθηκε σε ισχύ στις 18 Ιουνίου 2001.

2. Πριν από την Διάσκεψη Κορυφής ΕΕ-Ρωσίας που πραγματοποιήθηκε στα τέλη του Μαΐου στη Μόσχα, ο Ρώσος Υπουργός Ατομικής Ενέργειας Alexander Rumyantshev εξέφρασε την πρόθεση να συζητήσει με την Επίτροπο Loyla de Palacio σχετικά με τις δυνατότητες εισαγωγής χρησιμοποιηθέντων πυρηνικών καυσίμων από την ΕΕ και κυρίως από την Ισπανία. Έχει τεθεί αυτό το ζήτημα προς εξέταση και έχει οδηγήσει στη λήψη οιωνδήποτε σχετικών μέτρων·

(1) ΕΕ L 35 της 12.2.1992, σελ. 24.

Απάντηση της κας de Palacio εξ ονόματος της Επιτροπής

(29 Ιουλίου 2002)

Η εκτίμηση των τεχνικών, νομικών και διοικητικών μέσων για την ασφαλή διαχείριση των ραδιενεργών αποβλήτων σε χώρα στην οποία προορίζεται να αποσταλούν ραδιενεργά απόβλητα διενεργείται από τις αρμόδιες αρχές της χώρας προέλευσης. Κατά κανόνα, προς τούτο πρέπει να συγκρίνεται το επίπεδο των πόρων αυτών στη χώρα προορισμού με το αντίστοιχο στη χώρα προέλευσης.

Σύμφωνα με την οδηγία 92/3/Ευρατόμ του Συμβουλίου της 3ης Φεβρουαρίου 1992 για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα ως ραδιενεργά απόβλητα νοείται κάθελικό που περιέχει ή έχει μολυνθεί από ραδιονουκλεΐδια και για το οποίο δεν προβλέπεται καμία χρήση. Με βάση τον ορισμό αυτό μόνο οι αποστολές αναλωμένων καυσίμων προς διάθεση εμπίπτουν στο πεδίο εφαρμογής της οδηγίας. Στο παρελθόν δεν έχουν αποσταλεί αναλωμένα καύσιμα σε τρίτες χώρες προκειμένου να διατεθούν.

Η Επιτροπή δεν γνωρίζει οποιαδήποτε αποκλίνουσα ερμηνεία σχετικά με την εκτίμηση των πόρων από τα κράτη μέλη όταν χορηγείται άδεια για αποστολή ραδιενεργών αποβλήτων. Στην περίπτωση πουπήρχε η δυνατότητα αποκλινουσών ερμηνειών, η Επιτροπή θα εφάρμοζε τα κριτήρια που προβλέπονται στο άρθρο 11 της οδηγίας 92/3/Ευρατόμ του Συμβουλίου για αυτές τις εκτιμήσεις με τη βοήθεια της συμβουλευτικής επιτροπής που αποτελείται από αντιπροσώπους των κρατών μελών (άρθρα 19 και 20 της οδηγίας 92/3/Ευρατόμ).

Ανάλογη εκτίμηση θα διενεργηθεί από τα συμβαλλόμενα μέρη στην Κοινή Σύμβαση για τη διαχείριση των αναλωμένων καυσίμων και την ασφαλή διαχείριση των ραδιενεργών αποβλήτων πριν από κάθε αποστολή αναλωμένων καυσίμων. Ωστόσο, σύμφωνα με την Κοινή Σύμβαση τόσο η χώρα προέλευσης όσο και η χώρα προορισμού πρέπει να διενεργήσουν εκτίμηση πριν χορηγηθεί άδεια αποστολής.

Το θέμα της εισαγωγής στην Ρωσική Ομοσπονδία αναλωμένων πυρηνικών καυσίμων από την Κοινότητα δεν θίχθηκε από τον αρμόδιο για την πυρηνική ενέργεια Υπουργό Rumyantctev κατά την πρόσφατη συνάντησή του με την αρμόδια για τα θέματα μεταφορών και ενέργειας Αντιπρόεδρο της Επιτροπής.